钦定古今图书集成/明伦汇编/官常典/第466卷 > 刘悛
## 钦定古今图书集成/明伦汇编/官常典/第466卷 > 刘悛

按《南齐书》本传，“悛字士操，彭城安上里人也。彭城刘
同出楚元王，分为三里，以别宋氏帝族。祖颖之，山南、
新蔡二郡太守。父勔，司空刘延孙为南徐州，初辟悛
从事。随父勔征竟陵王诞于广陵，以功拜驸马都尉，
转宗悫宁蛮府主簿，建安王司徒骑兵参军。复随父
勔征殷琰于寿春，于横塘死虎，累战皆胜。历迁员外”
郎，太尉司徒二府参军。代世祖为尚书库部郎，迁振
武将军、蜀郡太守。未之任，复从父勔征讨，假宁朔将
军，拜鄱阳县侯。世子转桂阳王征北中兵参军。与世
祖同直殿内，为明帝所亲待，由是与世祖款好。迁通
直散骑侍郎，出为安远护军、武陵内史。郡南江古堤
久废不缉，悛修治未毕，而江水忽至，百姓弃役奔走，
悛亲率厉之，于是乃立。汉寿人邵荣兴六世同爨，表
其门闾。悛彊济有世调，善于流俗。蛮王田僮在山中，
年垂百馀岁。南谯王义宣为荆州，僮出谒，至是又出
谒。悛明帝崩，表奔赴，敕带郡还都，吏民送者数千人，
悛人人执手，系以涕泣，百姓感之，赠送甚厚。仍除散
骑侍郎。桂阳难，加宁朔将军，助守石头。父勔于大桁
战死，悛时疾病，扶伏路次，号哭求勔尸。勔尸项后伤
缺，悛割发补之，持哭墓侧，冬月不衣絮。太祖代勔为
领军，素与勔善，书譬悛曰：“承至性毁瘵，转之危虑，深
以酸怛。终哀全生，先王明轨，岂有去缣纩，撤温席，以
此悲号，得终其孝性邪？当深顾往旨，少自抑勉。”建平
王景素反，太祖总众军出顿元武湖。悛初免丧，太祖
欲使领支军，召见，悛兄弟皆羸削改貌，于是乃止。除
中书郎，行宋南阳八王事。转南阳王南中郎司马、长
沙内史，行湘州事。未发，霸业初建，悛先致诚节。沈攸
之事起，加辅国将军。世祖镇盆城，上表西讨，求悛自
代。世祖既不行，悛除黄门郎，行吴郡事。寻转晋熙王
抚军中军二府长史，行扬州事。出为持节、督广州、广
州刺史，将军如故。袭爵鄱阳县侯。世祖自寻阳还，遇
悛于舟渚间，欢宴叙旧，停十馀日乃下，遣文惠太子
及竟陵王子良摄衣履，修父友之敬。太祖受禅，国除，
进号冠军将军、平西记室参军。夏侯恭叔上书，以“柳
元景中兴功臣，刘勔殒身”王事，宜存封爵。诏曰：“与运
隆替，自古有之。朝议已定，不容复厝意也。”初，苍梧废，
太祖集议中华门，见悛，谓之曰：“君昨直邪？”悛答曰：“仆
昨乃正直，而言急在外。”至是，上谓悛曰：“功名之际，人
所不忘。卿昔于中华门答我，何其欲谢世事？”悛曰：“臣
世受宋恩，门荷齐眷，非常之勋，非臣所及。进不远怨
前代，退不孤负圣明，敢不以实仰答。”迁太子中庶子，
领越骑校尉。时世祖在东宫，每幸悛坊，闲言至夕，赐
屏风帷帐。世祖即位，改领前军将军，中庶子如故。征
北竟陵王子良带南兖州，以悛为长史，加冠军将军、
广陵太守。转持节、都督司州诸军事、司州刺史，将军
如故。悛父勔，讨殷琰，平寿阳，无所犯害，百姓德“之，为
立碑祀。”悛步道从寿阳之镇，过勔碑，拜敬泣涕。初，义
阳人夏伯宜杀刚陵戍主叛渡淮，卤以为义阳太守。
悛设计购诱之，卤〈阙〉州刺史谢景杀伯宜兄弟，北襄
城太守李荣公归降。悛于州治下立学校，得古礼器
铜罍、铜甑、豳山、铜罍樽、铜豆锺各二口献之。迁长兼
侍中。车驾数幸悛宅，宅盛治山池，造瓮牖。世祖著鹿
皮冠，被悛菟皮衾，于牖中宴乐，以冠赐悛，至夜乃去后悛从驾登蒋山，上数叹曰：“贫贱之交不可忘，糟糠
之妻不下堂。”顾谓悛曰：“此况卿也。世言富贵好改其
素情，吾虽有四海，今日与卿尽布衣之适。”悛起拜谢。
迁冠军将军、司徒左长史。寻以本官行北兖州缘淮
诸军事，徙始兴王前军长史、平蛮校尉、蜀郡太守，将
军如故，行益州府州事。郡寻改为内史，随府转安西。
悛治事严办，以是会旨。宋代太祖辅政，有意欲铸钱，
以禅让之际，未及施行。建元四年，奉朝请孔𫖮上《铸
钱均货议》，辞证甚博。其略以为“食货相通，理势自然。”
李悝曰：“籴甚贵伤民，甚贱伤农，民伤则离散，农伤则
国贫，甚贱与甚贵，其伤一也。三吴国之关阃，比岁被
水潦而籴不贵，是天下钱少，非谷穰贱，此不可不察
也。铸钱之弊，在轻重屡变。重钱患难用，而”难用为累
轻；轻钱弊盗铸，而盗铸为祸深。民所盗铸，严法不禁
者，由上铸钱惜铜爱工也。惜铜爱工者，谓钱无用之
器以通交易，务欲令轻而数多，使省工而易成，不详
虑其为患也。自汉铸五铢钱，至宋文帝，历五百馀年，
制度世有废兴而不变。五铢钱者，明其轻重可法，得
货之宜，以为宜开置泉府，“方牧贡金，大兴镕铸。钱重
五铢，一依汉法。府库已实，国用有储，乃量奉禄，薄赋
税，则家给民足。顷盗铸新钱者，皆效作翦凿，不铸大
钱也。摩、泽、淄、染，始皆类故，交易之后，渝变还新，良民
弗皆，淄、染不复行矣。所鬻卖者皆徒失其物，盗铸者
复贱买新钱，淄、染更用，反复生诈，循环起奸，此明主
尤所宜禁而不可长也。若官铸已布于民，使严断翦
凿，小轻破缺无周郭者，悉不得行。官钱细小者，称合
铢两，销以为大，利贫良之民，塞奸巧之路。钱货既均，
远近若一，百姓乐业，市道无争，衣食滋殖矣。”时议者
多以钱货转少，宜更广铸，重其铢两，以防民奸。太祖
使诸州郡大市铜炭，会晏驾，事寝。永明八年，悛启世
祖曰：“南广郡界蒙山下有城，名蒙城，可二顷地，有烧
𬬻四所，高一丈，广一丈五尺。从蒙城渡水南百许步，
平地掘土深二尺，得铜。又有古掘铜坑，深二丈，并居
宅处犹存。邓通，南安人，汉文帝赐严道县铜山铸钱。
今蒙山近青衣水南，青衣在侧，并是故秦之严道地，
青衣县又改名汉嘉，且蒙山去南安二百里。案此必
是通所铸，近唤蒙山獠出，云甚可经略。此议若立，润
利无极，并献蒙山铜一片，又铜石一片，平州铁刀一
口。”上从之，遣使入蜀铸钱，得千馀万功，费多乃止。悛
仍代始兴王鉴为持节、监益、宁二州诸军事、益州刺
史，将军如故。悛既藉旧恩，尤能悦附人主，承迎权贵，
宾客闺房，供费奢广。罢广、司二州，倾资贡献，家无留
储。在蜀作“金浴盆”，馀金物称是，罢任以本号。还都欲
献之。而世祖晏驾，郁林新立，悛奉献减少。郁林知之，
讽有司收悛付廷尉，将加诛戮。高宗启救之，见原，禁
锢终身。虽见废黜，而宾客日至。悛妇弟王法显同宋
桂阳事，遂启别居，终身不复见之。海陵王即位，以白
衣除兼左民尚书，寻除正。高宗立，加领骁骑将军，复
故官驸马都尉。建武二年，卤主侵寿阳，诏悛以本官
假节，出镇漅湖。迁散骑常侍、右卫将军。卤寇既盛，悛
又以本官出屯新亭。悛历朝皆见恩遇。太祖为鄱阳
王锵纳悛妹为妃，高宗又为晋安王宝义纳悛女为
妃，自此连姻帝室。王敬则反，悛出守琅邪城，转五兵
尚书，领太子左卫率。未拜，明帝崩，东昏即位，改授散
骑常侍，领骁骑将军，尚书如故。卫送山陵，卒，年六十
一，赠太常，常侍、都尉如故，谥曰敬。